[Foto’s] Elvis Presley-aanhangers huldig hom 40 jaar ná sy doodElvis Presley (Foto: Facebook) Memphis, Tennessee, krioel dié week van Elvis-aanhangers wat die ruk-en-rol-koning 40 jaar ná sy dood herdenk. Elvis is op 16 Augustus 1977 in die ouderdom van 42 aan ŉ hartaanval dood in sy huis op die Graceland-landgoed. Dié landgoed is nou omskep in ŉ Elvis-herdenkingsfees wat vandeesweek plaasvind. Die feestelikheid sluit reünies, danspartytjies en konserte in. Een van die baie gewilde byeenkomste was die memorabilia-veiling. By hierdie veiling is allerhande items wat aan Elvis behoort het, opgeveil. Van die items was Elvis se “Blue Armadillo”-pak wat vir $250 000 (sowat R3,3 miljoen) verkoop is, ŉ nekhangertjie wat vir $138 750 (sowat R1,8 miljoen) verkoop is, ŉ kitaarvormige ring wat vir $112 500 (sowat R1,5 miljoen) verkoop is en ŉ semi-outomatiese pistool wat vir $10 000 (sowat R131 000) verkoop is. Volgens ander mediabronne was Elvis se vrou Pracilla en sy dogter, Lise Marie Presley, ook by die herdenking teenwoordig om eer te bring aan haar pa. Lise Marie en haar drie kinders was betrokke by ŉ kerslignagwaak saam met die Elvis-aanhangers. Aanhangers het tydens hierdie nagwaak blomme, kerse en kaartjies by Elvis se graf, in die Graceland-landgoed, neergesit. Elvis se landgoed het in die afgelope paar jaar groot opgraderings ondergaan, met die byvoeging van die “Guest House at Graceland”, ŉ luukse 450-kamer-hotel, en ŉ groot vermaaklikheidskompleks.